# **UTTALELSE VEDTATT PÅ RINGERIKE VENSTRES ÅRSMØTE, 21.01.16.**

# Aktiv innsats mot kommunekorrupsjon i Ringerike

Kommuner er store virksomheter og viktige samfunnsaktører, og det er avgjørende med tillit i befolkningen. Innbyggerne skal være trygge på at kommunene ivaretar fellesskapets beste, basert på demokratiske prosesser og rettferdig utøvelse av lokal myndighet.

Transparency International peker på at korrupsjon kan være et stort problem i kommunesektoren. Større kommuner ned åpen struktur vil være et viktig bidrag til å bekjempe korrupsjon.

Korrupsjon er misbruk av makt for personlig gevinst. Korrupsjon er svært problematisk, og det er tidligere avdekket store og alvorlige saker kommunenorge. Vi vet dessverre lite om omfanget av korrupsjon i norsk kommunesektor og det er grunn til å anta at det er større enn hva som blir avdekket.

Kommuner ivaretar flere roller i lokalsamfunnet der det kan være risiko for korrupsjon. Risikoen knytter seg til demokratirollen, myndighetsrollen, tjenesteytingsrollen, utviklingsrollen og eierrollen. Makt korrumperer og politikere, ledere og medarbeidere kan komme i situasjoner som gir mulighet til å misbruke posisjon, tillit og makt.

Transparency International er den ledende bevegelsen og organisasjonen i kampen mot korrupsjon. Flere norske kommuner, blant dem Ringerike, Drammen og Oslo, er medlem i Transparency International som et ledd i sitt arbeid for å motvirke og bekjempe korrupsjon og korrupsjons-lignende adferd, men til tross for medlemskap har det blitt avdekket tilfeller med grov korrupsjon. Siste eksempel er korrupsjonssaken fra Drammen – til tross for at Drammen kommune er medlem i Transparency International. Dette viser at det derfor nødvendig med et ytterligere arbeid mot korrupsjon som en del av kommunenes oppgaver. **Anders Hurum fra Hole Venstre og Helge Stiksrud fra Ringerike Venstre hadde et leserinnlegg om dette i Ringerikes Blads nettugave allerede 18. november 2015.**

Transparency International Norge har i samarbeid med Kommunesektorens organisasjon (KS) og Oslo kommune, utarbeidet en håndbok om antikorrupsjon i kommunesektoren. Håndboken viser hvordan kommuner kan jobbe aktivt med antikorrupsjon. Nå som Ringerike kommune står ovenfor store utbygginger er det spesielt viktig å sikre kommunen mot korrupsjon. Ringerike Venstre mener derfor at Ringerike kommune skal opprettholde sitt medlemskap i Transparency og benytte seg av håndboken om antikorrupsjon i kommunesektoren i kommunens aktive arbeid mot korrupsjon. Ved å vise omverdenen at risikoen for korrupsjon tas alvorlig, kan Ringerike kommune signalisere en høy etisk standard.

**Ringerike Venstre vil:**

* Opprettholde Ringerikes medlemskap i Transparency
* At Ringerike kommune benytter håndboken om antikorrupsjon i kommunesektoren som en del av kommunens aktive innsats mot korrupsjon
* At Ringerike viser betydelig innsats mot korrupsjon